পুরীর মন্দিরে বোমা হামলার হুমকি, আটক ১

ওয়েব ডেস্ক: ‘বোমা মেরে উড়িয়ে দেওয়া হবে পুরীর জগন্নাথ মন্দিরকে (Puri Jagannath Temple)।’ পুরীর জগন্নাথ মন্দিরে বোমা হামলার হুমকি। সোশ্যাল মিডিয়ায় ছড়িয়ে পড়া এই বার্তা ঘিরে উদ্বেগ বাড়ছে। তড়িঘড়ি নিরাপত্তা বাড়ানো হয়েছে মন্দির চত্বরে। কড়া পুলিশি প্রহরা বসানো হয়েছে।এই ঘটনায় অনলাইন পোস্টের সঙ্গে যুক্ত থাকার সন্দেহে একজনকে আটক করা হয়েছে।

জানা গিয়েছে, মঙ্গলবার রাতে ফেসবুক-এ একটি পোস্ট নজরে আসে। যাতে লেখা ছিল বোমা মেরে উড়িয়ে দেওয়া হবে পুরীর জগন্নাথ ধাম। পুরীর পুলিশ সূত্রে খবর, সোশ্যাল মিডিয়ায় একটি মেসেজ ঘিরে শুরু হয় বিতর্ক। সেই মেসেজে পুরীর জগন্নাথ মন্দিরে বোমা হামলার হুমকি দেওয়া হয়। পাশাপাশি, BJD-র রাজ্যসভার সাংসদ সুভাষিশ খুন্টিয়া এবং পুরী শহরের একটি শপিং কমপ্লেক্সে হামলার হুমকিও দেওয়া হয়। প্রতিদিন এই মন্দিরে প্রায় লক্ষ খানেক পর্যটক আসেন বলে খবর। তাই নিরাপত্তা নিয়ে কোনও ঝুঁকি না নিয়েই তৎপর পুলিশ-প্রশাসন। বোমা হামলার এই হুমকি পাওয়ার পরেই ৮০০ বছরেরও বেশি পুরনো ওই মন্দির ও চারপাশের এলাকায় কড়া করা হয়েছে নিরাপত্তা ব্যবস্থা।

আরও পড়ুন: মেঘালয় রাজ্য প্রতিষ্ঠা দিবসে শুভেচ্ছা জানালেন মুখ্যমন্ত্রী ও অভিষেক বন্দ্যোপাধ্যায়

সূত্রে খবর, বম্ব স্কোয়াড এবং ডগ স্কোয়াড শুধু মন্দিরে নয়, ওই চত্বরের আশপাশের সংবেদনশীল এলাকাতেও তল্লাশি চালাচ্ছে। মন্দিরে ভক্তদের প্রবেশের উপর এখনই কোনও বিধিনিষেধ আরোপ করা হয়নি। তবে মন্দিরে প্রবেশকারী প্রত্যেককেই পুঙ্খানুপুঙ্খভাবে তল্লাশি করছেন নিরাপত্তারক্ষীরা।যে মহিলার ফেসবুক অ্যাকাউন্ট থেকে পোস্টটি করা হয়েছে, তিনি এতে জড়িত থাকার কথা অস্বীকার করেছেন। তাঁর দাবি, অজ্ঞাত কোনও ব্যক্তি তাঁর নাম ব্যবহার করে ভুয়ো ইউজার আইডি তৈরি করে এই পোস্ট করেছে। ওই মহিলার বক্তব্যের ভিত্তিতে, পুলিশ এক ব্যক্তিকে জিজ্ঞাসাবাদের জন্য আটক করেছে। পুরীর সাইবার থানায় একটি মামলা দায়েরও করা হয়েছে। ইতিমধ্যেই ঘটনার তদন্ত চলছে। পুরীর পুলিশ সুপার প্রতীক সিং জানিয়েছেন যে, জগন্নাথ ধামে সর্বদা ত্রিস্তরীয় নিরাপত্তা ব্যবস্থা থাকে। বোমা হুমকি আসার পর তা আরও আঁটোসাঁটো করা হয়েছে। সিংহ দ্বার-সহ মন্দিরের চারটি প্রবেশপথেই সশস্ত্র বাহিনী মোতায়েন করা হয়েছে। সাদা পোশাকের পুলিশও ভিড়ের উপর নজর রাখছে।